เมืองไทยฯลุยปั๊มเบี้ยชีวิตกัมพูชา
เมืองไทยประกันฯ ได้ฤกษ์เปิดตัวบริษัท โสวรรณภูมิฯ ผนึกจุดแข็งพันธมิตรขายสินค้าตรงใจลูกค้ากัมพูชา
6 เม.ย. 2559

เมืองไทยประกันฯ ได้ฤกษ์เปิดตัวบริษัท โสวรรณภูมิฯ ผนึกจุดแข็งพันธมิตรขายสินค้าตรงใจลูกค้ากัมพูชา
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้ร่วมมือกับธนาคารแคนาเดีย เปิดตัวบริษัท โสวรรณภูมิ ไลฟ์ แอสชัวรันซ์ อย่างเป็นทางการ ณ ประเทศกัมพูชา โดยธนาคารแคนาเดียเป็นธนาคารขนาดใหญ่ของกัมพูชาที่มีช่องทางบริการลูกค้าอย่างทั่วถึงและครอบคลุม ช่วยให้บริษัท โสวรรณภูมิฯ สามารถนำเสนอผลิตภัณฑ์ประกันชีวิตได้อย่างถูกต้องและตอบสนองการบริการแก่ประชาชนชาวกัมพูชาได้อย่างมีประสิทธิภาพ
น.ส.อุมาพันธุ์ เจริญยิ่ง กรรมการผู้จัดการ บริษัท โสวรรณภูมิฯ กล่าวว่า แผนการดำเนินธุรกิจในเบื้องต้น จะนำเสนอผลิตภัณฑ์ประกันชีวิตที่หลากหลายเพื่อตอบโจทย์ความต้องการให้แก่ผู้บริโภคในแต่ละช่วงวัยที่มักจะมีความต้องการแตกต่างกัน ทั้งประกันชีวิตแบบสะสมทรัพย์ เพื่อวางแผนการศึกษาบุตร ประกันชีวิตเพื่อความคุ้มครอง สัญญาเพิ่มเติมสุขภาพและอุบัติเหตุ ตลอดถึงประกันชีวิตเพื่อคุ้มครองสินเชื่อ 
“ประชากรที่มีรายได้ปานกลางของกัมพูชาและมีกำลังซื้อให้ความสำคัญกับการวางแผนการศึกษาบุตรและการรักษาพยาบาลเพิ่มขึ้น ถือเป็นโอกาสที่ประกันชีวิตจะเข้ามา” น.ส.อุมาพันธุ์ กล่าว